钦定古今图书集成/理学汇编/学行典/第279卷 > 颜氏家训 > 《止足篇》
## 钦定古今图书集成/理学汇编/学行典/第279卷 > 颜氏家训 > 《止足篇》

《礼》云：“欲不可纵，志不可满，宇宙可臻其极，情性不知
其穷。”惟在少欲知止，为立涯限尔。先祖靖侯戒子侄
曰：“汝家书生门户，世无富贵。自今仕宦不可过二千
石，婚姻勿贪势家。”吾终身服膺，以为名言也。　天地
鬼神之道，皆恶满盈，谦虚冲损，可以免害。人生衣取
以覆寒露，食取以充饥乏尔。形骸之内，尚不得奢靡；
己身之外，而欲穷骄泰耶？周穆王、秦始皇、汉武帝富
有四海，贵为天子，不知纪极，犹自败累，况士庶乎？常
以为“二十口家，奴婢盛多，不可出二十人，良田十顷，
堂室才蔽风雨，车马仅代杖策，蓄财数万，以拟吉凶，
急速不啻此者，以义散之；不至此者，勿非道求之。
仕宦称泰，不过处在中品，前望五十人，后”顾五十人，
足以免耻辱，无倾危也。高此者便当罢谢，偃仰私庭。
吾近为黄门郎，已可收退。当时羁旅，惧罹谤讟，思为
此计，仅未暇尔。自丧乱已来，见因托风云，徼幸富贵，
旦执机权，夜损坑谷，朔欢卓、郑，晦泣颜、原者，非十人
五人也。慎之哉！慎之哉！